**Stovky dobrovoľníckych tímov dnes pomáhajú po celom Slovensku. Stretnete ich na sídliskách, Devíne aj v Čičmanoch**

**Dobrovoľníci a dobrovoľníčky sa postarajú o krajšie mestá a súdržnejšie komunity**

Bratislava, 6. jún 2025 – **Dnes sa začína najväčšie podujatie firemného dobrovoľníctva na Slovensku, ktoré nesie názov Naše Mesto. Viac ako 7 700 ľudí sa nadchlo pre dobrú vec. Svoj čas a sily venujú neziskovkám, školám, komunitným centrám, útulkom, zariadeniam pre seniorov a ďalším organizáciám od Stupavy až po Sninu. Naše Mesto organizuje Nadácia Pontis.**

Dobrovoľníci a dobrovoľníčky dnes skrášľujú záhrady, parky a čistia lesy, natierajú ploty a lavičky v amfiteátroch, upratujú materské centrá, charitné domy či zachraňujú chátrajúce pamiatky. Podujatie Naše Mesto tak opäť prepája firmy, občianske organizácie a samosprávy v spoločnej snahe zlepšiť miesta, kde spolu žijeme.

*„Ľudia z firiem sú prirodzenou súčasťou komunít. Ak im zamestnávateľ umožní, aby spolu s kolegami v pracovnom čase pomohli napríklad centru, ktoré sa venuje ich deťom alebo starým rodičom, ocenia to všetci. Organizácia získa pomoc, dobrovoľníci utužia vzájomné kolegiálne vzťahy a zlepší sa aj vzťah medzi firmou a zamestnancami. F****iremné dobrovoľníctvo****prináša benefity všetkým,“* vysvetlil Michal Kišša, výkonný riaditeľ Nadácie Pontis.

**Odstránia graffiti na historickej budove YMCA**

Do podujatia Naše Mesto sa zapojili ľudia zo **188 firiem**. Ich pomoc smeruje do **233 organizácií v 53 mestách a obciach**. Najviac dobrovoľníkov je v nasadení tradične v Bratislave, no pomáhať budú aj v Banskej Bystrici, Žiline, Prešove či Michalovciach. V Nitre dajú do poriadku chodníky v Botanickej záhrade, v Košiciach upravia areály škôl. *„Aj tento rok sa naši zamestnanci zapojili do iniciatívy Naše Mesto. Možnosť prispieť k zveľaďovaniu mestských štvrtí, v ktorých pôsobíme, prijali s nadšením. Je veľmi povzbudzujúce vidieť hmatateľné výsledky svojej práce,“* uviedol David Kolář, riaditeľ marketingu spoločnosti Hornbach pre Slovensko a Českú republiku.

Dobrovoľníci mieria na pomoc ôsmim hradom a ďalším kultúrnym pamiatkam. Prvýkrát sa na podujatie Naše Mesto prihlásilo občianske združenie YMCA na Slovensku, ktoré sa venuje práci s mladými ľuďmi. Spolu s dobrovoľníkmi očistia steny ikonickej historickej budovy v centre Bratislavy, takže nežiaduce kresby aj graffiti budú minulosťou.

Čičmany už majú premiéru na Našom Meste za sebou, vlani tu dobrovoľníci a dobrovoľníčky pomáhali pri maľovaní aj kosení. Teraz ich čaká sadenie kvetov do záhonov a veľkých kvetináčov, ktoré skrášľujú obec známu unikátnymi bielymi ornamentami.

**Pomáhať budú aj CEOs firiem**

Najvýchodnejším bodom tohtoročného dobrovoľníckeho maratónu je Snina. Štvornohí obyvatelia útulku Chlpáčik potrebujú majstrov, ktorí zvládnu opraviť ich koterce a búdy. Vlani im pomohli ľudia z miestneho závodu, tento rok prídu opäť.

Ruku k dielu priložia nielen zamestnanci, ale aj šéfovia, šéfky a vrcholový manažment zapojených firiem. V bratislavskej Dúbravke zveľadia priestory Centra sociálnych služieb prof. Karola Matulaya. Vyčistia terasy, vysadia bylinky a kvety, natrú drevený altánok aj lavičky v záhrade, ktorá slúži deťom aj dospelým so zdravotným znevýhodnením.

Dobrovoľníctvo je oveľa viac ako len manuálna pomoc. *„Firmy sa tak stávajú dobrými partnermi komunít. Dobrovoľníctvo ponúka jednoduchý a zmysluplný spôsob, ako prepojiť ľudí z firiem s neziskovými organizáciami, budovať vzťahy a posilňovať súdržnosť v miestnych komunitách. V dobe klesajúcej dôvery v spoločnosti je spolupráca dôležitejšia než kedykoľvek predtým,“* dodal Michal Kišša.

**Tisíce ľudí majú srdce na správnom MESTE**

Naše Mesto je najväčšie podujatie firemného dobrovoľníctva v strednej Európe. **Tento rok sa koná už po devätnásty raz, opäť s typickými tričkami s nápisom „Mám srdce na správnom MESTE“.** Pre podujatie ho vymyslel Slavomír Artim tvoriaci pod pseudonymom Dyslektik.

Inšpiráciou pre Naše Mesto bola akcia New York Cares, počas ktorej tisíce Newyorčanov spoločne upratujú a menia svoje mesto k lepšiemu. Z počiatočnej iniciatívy Naša Bratislava sa rozšírilo na celé Slovensko.

Zoznam všetkých aktivít v rámci podujatia Naše Mesto 2025 nájdete [na tomto linku](https://www.nasemesto.sk/aktivity).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Nadácia Pontis**  
[**www.nadaciapontis.sk**](http://www.nadaciapontis.sk/)

*Nadácia Pontis vytvára silné a zmysluplné spojenia medzi firemným, občianskym a verejným sektorom v troch strategických témach – v sociálnych inováciách, vo filantropii a v zodpovednom podnikaní. V nich si buduje expertízu, prináša trendy, presadzuje dlhodobý dopad a inšpiruje.*

**Kontakt a doplňujúce informácie:**

Monika Toporcerová, PR manažérka, [monika.toporcerova@nadaciapontis.sk](mailto:monika.toporcerova@nadaciapontis.sk) , +421 948 296 116